Noordwes-boer in hospitaal ná plaasaanvalFoto: Pexels ŉ Boer van Rustenburg in Noordwes is Sondagoggend in die Peglerea-hospitaal in dié dorp opgeneem nadat hy Sondagoggend vroeg tydens ŉ plaasaanval in die arm geskiet is. Marius Müller, nasionale veiligheidskoördineerder van AfriForum, het gesê drie verdagtes het glo te voet op die plaas aangekom voordat hulle losgebrand het op die boer en vermoedelik ook gaste wat die plaas besoek het. Müller sê die gaste kon vlug en is ongedeerd, maar die boer is in tydens die skietvoorval in die arm gewond. Volgens berigte het die drie verdagtes weer te voet gevlug met gesteelde huishoudelike items in hul besit. Müller sê die polisie is tans op die toneel en meer inligting sal weldra bekendgemaak word. Die polisie is ook tans by die hospitaal om die boer te ondervra. Niemand is nog in verband met die voorval in hegtenis geneem nie.